CELEX: 32022D0549
Language: et
Date: 2022-03-17 00:00:00
Title: Nõukogu otsus (EL) 2022/549, 17. märts 2022, seisukoha kohta, mis võetakse Euroopa Liidu nimel Minamata elavhõbedakonventsiooni osaliste konverentsi neljanda istungi teises pooles seoses vastuvõetava otsusega, millega muudetakse kõnealuse konventsiooni A ja B lisa

6.4.2022   
               
               
                  ET
               
               
                  Euroopa Liidu Teataja
               
               
                  L 107/78
               
            
         NÕUKOGU OTSUS (EL) 2022/549,
         17. märts 2022,
         seisukoha kohta, mis võetakse Euroopa Liidu nimel Minamata elavhõbedakonventsiooni osaliste konverentsi neljanda istungi teises pooles seoses vastuvõetava otsusega, millega muudetakse kõnealuse konventsiooni A ja B lisa
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Minamata elavhõbedakonventsiooni (edaspidi „konventsioon“) nõukogu otsusega (EL) 2017/939 (1) ja see jõustus 16. augustil 2017.
                  
               
                     (2)
                  
                  
                     Vastavalt kodukorda käsitlevale otsusele MC-1/1, mis võeti vastu konventsiooniosaliste konverentsi esimesel istungil, peaksid konventsiooniosalised tegema kõik selleks, et jõuda kõigis sisulistes küsimustes kokkuleppele konsensuse teel.
                  
               
                     (3)
                  
                  
                     Konventsiooni artikli 4 lõike 8 ja artikli 5 lõike 10 kohaselt peaks konventsiooniosaliste konverents vaatama 16. augustiks 2022 läbi konventsiooni A ja B lisa ja võib kaaluda nende lisade muudatusi, võttes arvesse konventsiooniosaliste poolt konventsiooni artikli 4 lõike 7 ja artikli 5 lõike 9 kohaselt esitatud ettepanekuid, konventsiooni sekretariaadi poolt konventsiooni artikli 4 lõike 4 ja artikli 5 lõike 4 kohaselt kättesaadavaks tehtud teavet ning tehniliselt teostatavate ja majanduslikult otstarbekate elavhõbedavabade alternatiivide kättesaadavust konventsiooniosalistele, arvestades seejuures nendest inimeste tervisele ja keskkonnale tulenevaid ohte ning kasu.
                  
               
                     (4)
                  
                  
                     Liit esitas 30. aprillil 2021 konventsiooni sekretariaadile ettepaneku muuta konventsiooni A ja B lisa kooskõlas konventsiooni artikli 4 lõikega 7 ja artikli 5 lõikega 9 (2). Konventsiooni A lisa muutmiseks tehtud liidu ettepaneku eesmärk on laiendada selle kohaldamisala täiendavatele elavhõbedat sisaldavatele toodetele koos seonduvate kasutusest kõrvaldamise kuupäevade või elavhõbedat reguleerivate meetmetega. Konventsiooni B lisa muutmiseks tehtud liidu ettepaneku eesmärk on kehtestada kasutusest kõrvaldamise kuupäev polüuretaani tootmisele elavhõbedat sisaldavate katalüsaatorite abil.
                  
               
                     (5)
                  
                  
                     Ettepanekud konventsiooni A lisa muutmiseks on esitanud ka Aafrika piirkond ning Kanada ja Šveits ühiselt kooskõlas konventsiooni artikli 4 lõikega 7.
                  
               
                     (6)
                  
                  
                     Konventsiooniosaliste konverentsi neljanda istungi teises pooles tuleks arutada vaid neid ettepanekuid konventsiooni A ja B lisa muutmiseks, mille osalised on esitanud konventsiooni artikli 4 lõike 7 ja artikli 5 lõike 9 kohaselt.
                  
               
                     (7)
                  
                  
                     Liit peaks toetama konventsiooni A ja B lisa muudatusi niivõrd, kuivõrd need on kooskõlas liidu esitatud ettepanekuga või liidu acquis’ga.
                  
               
                     (8)
                  
                  
                     Samuti peaks liit toetama konventsiooni A lisa muudatusi elavhõbedat sisaldavate toodete osas niivõrd, kuivõrd need käsitlevad selliste elavhõbedat sisaldavate toodete kasutusest kõrvaldamist, mida ei reguleerita liidu õigusega ning mida ei toodeta liidus. Sedavõrd, kui neile on osutatud Aafrika piirkonna ettepanekus, peaks liit toetama ka konventsiooni A lisa muudatusi, niivõrd, kuivõrd need hõlmavad kompaktluminofoorlampe, kolme luminofooriga sirgeid luminofoorlampe, külmkatoodiga luminofoorlampe ja välise elektroodiga luminofoorlampe, mida kasutatakse elektri- ja elektroonikaseadmetes, mille puhul on elavhõbeda kasutamist käsitlevate erandite pikendamise taotlused Euroopa Parlamendi ja nõukogu direktiivi 2011/65/EL (3) kohaselt tagasi lükatud.
                  
               
                     (9)
                  
                  
                     Osalised kaaluvad konventsiooni A ja B lisa muutmise otsuse vastuvõtmist konventsiooniosaliste konverentsi neljanda istungi teises pooles, mis toimub 21.–25. märtsil 2022.
                  
               
                     (10)
                  
                  
                     On asjakohane määrata kindlaks seisukoht, mis võetakse liidu nimel konventsiooniosaliste konverentsi neljanda istungi teises pooles, sest kavandataval otsusel on vastuvõtmise korral õiguslikud tagajärjed, kuna konventsiooniosalised peavad võtma meetmeid selle rakendamiseks riiklikul või piirkondlikul või mõlemal tasandil,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel Minamata elavhõbedakonventsiooni osaliste konverentsi neljanda istungi teises pooles, on toetada sellise konventsiooni A ja B lisa muutmist käsitleva otsuse vastuvõtmist, mis:
            
                        —
                     
                     
                        on kooskõlas konventsiooni sekretariaadile 30. aprillil 2021 vastavalt konventsiooni artikli 4 lõikele 7 ja artikli 5 lõikele 9 esitatud liidu ettepanekuga või
                     
                  
                        —
                     
                     
                        on kooskõlas liidu acquis’ga või
                     
                  
                        —
                     
                     
                        käsitleb selliste elavhõbedat sisaldavate toodete kasutusest kõrvaldamist, mida ei reguleerita liidu õigusega ning mida ei toodeta liidus, või
                     
                  
                        —
                     
                     
                        käsitleb Aafrika piirkonna poolt konventsiooni artikli 4 lõike 7 kohaselt esitatud ettepanekus osutatud elavhõbedat sisaldavate lampide kategooriaid, mille puhul on elavhõbeda kasutamist käsitlevate erandite pikendamise taotlused direktiivi 2011/65/EL kohaselt tagasi lükatud.
                     
                  
         
            Artikkel 2
            Olenevalt olukorra arengust konventsiooniosaliste neljanda istungi teises pooles võivad liidu esindajad, konsulteerides kohapeal koordinatsioonikohtumistel liikmesriikidega, kokku leppida artiklis 1 osutatud seisukoha täpsustamises ilma nõukogu täiendava otsuseta.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 17. märts 2022
            
               
                  Nõukogu nimel
               
               
                  eesistuja
               
               B. POMPILI
            
         
         
            (1)  Nõukogu 11. mai 2017. aasta otsus (EL) 2017/939 Minamata elavhõbedakonventsiooni Euroopa Liidu nimel sõlmimise kohta (ELT L 142, 2.6.2017, lk 4).
         
            (2)  Nõukogu 29. aprilli 2021. aasta otsus (EL) 2021/727, mis käsitleb Euroopa Liidu nimel ettepanekute esitamist Minamata elavhõbedakonventsiooni A ja B lisa muutmiseks seoses toodetega, mis sisaldavad elavhõbedat, ja tootmisprotsessidega, milles kasutatakse elavhõbedat või elavhõbedaühendeid (ELT L 155, 5.5.2021, lk 23).
         
            (3)  Euroopa Parlamendi ja nõukogu 8. juuni 2011. aasta direktiiv 2011/65/EL teatavate ohtlike ainete kasutamise piiramise kohta elektri- ja elektroonikaseadmetes (ELT L 174, 1.7.2011, lk 88).